ประกันแนะซื้อกรมธรรม์น้ำท่วมตามจริง
ประกันภัยเผยเร่งทำความเข้าใจให้ประชาชนซื้อความคุ้มครองน้ำท่วมตามความเสียหายจริง
6 ธ.ค. 2554

ประกันภัยเผยเร่งทำความเข้าใจให้ประชาชนซื้อความคุ้มครองน้ำท่วมตามความเสียหายจริง
นายวิชัย สันติมหกุลเลิศ ประธานคณะกรรมการประกันภัยทรัพย์สิน สมาคมประกันวินาศภัย กล่าวว่า บริษัทประกันภัยแต่ละแห่งคงจะทำความเข้าใจกับลูกค้าให้ซื้อความคุ้มครองภัยน้ำท่วมเท่าที่จำเป็น จากเดิมที่ซื้อความคุ้มครอง 100% ซึ่งเหตุการณ์น้ำท่วมใหญ่ครั้งนี้จะทำให้ลูกค้ามีข้อมูลความเสียหายที่จะนำมาใช้เป็นเกณฑ์ในการซื้อประกันภัยได้
ยกตัวอย่าง เดิมลูกค้าซื้อความคุ้มครองน้ำท่วมไว้ 1,000 ล้านบาท สมัยนั้นอัตราเบี้ยประกันภัยเพียง 0.01% ราคาเบี้ยประกันภัยเพียง 1 แสนบาท หากปัจจุบันราคาเบี้ยอยู่ที่ 0.05% ต้องจ่ายเบี้ย 5 แสนบาท แต่ความเสียหายจริงไม่ถึง 1,000 ล้านบาท อาจจะแค่ 50 ล้านบาท ถึง 100 ล้านบาท การลดวงเงินความคุ้มครองน้ำท่วมจะทำให้จ่ายเบี้ยน้อยลง ประเด็นนี้เป็นหนึ่งในทางออกที่มีการหารือกับลูกค้าบ้างแล้ว
รูปแบบนี้ถือเป็นการปรับวิธีการซื้อประกันภัยน้ำท่วมแบบใหม่ หลังจากที่บริษัทประกันภัยต่อต่างประเทศมีการเปลี่ยนแปลงเงื่อนไขการรับประกันภัย โดยจะลดวงเงินความคุ้มครองภัยน้ำท่วมลง จากเดิมที่เคยคุ้มครอง 100% จะทำให้ลูกค้าได้รับความคุ้มครองที่ลดลง แต่การที่บริษัทประกันภัยต่างประเทศตัดสินใจเข้ามารับประกันภัยในประเทศไทยถือว่าเป็นเรื่องดี อย่างน้อยก็ยังมีผู้เข้ามารับความเสี่ยงให้กับลูกค้า
“เชื่อว่าลูกค้าจะเข้าใจ เพราะถ้าซื้อความคุ้มครองเต็ม 100% เหมือนเดิมจะต้องจ่ายเบี้ยสูงมาก และความเสียหายจริงจะมีประมาณ 10-30% บ้าง มีเฉพาะสินค้าที่เสียหาย 100%” นายวิชัย กล่าว
แหล่งข่าวจากบริษัทประกันภัย เปิดเผยว่า ประเทศญี่ปุ่นก็มีการซื้อความคุ้มครองน้ำท่วมในลักษณะของการจำกัดความเสียหาย เพราะไม่มีบริษัทประกันภัยไหนรับคุ้มครองเต็ม 100% เนื่องจากเกิดความเสียหายจากมหันตภัยบ่อยครั้ง